b'\n_START_ARTICLE_\nMatroosa\n_START_SECTION_\nMaantiede ja asutus\n_START_PARAGRAPH_\nMatroosan kunnan pinta-ala on 74,75 neli\xc3\xb6kilometri\xc3\xa4. Se rajoittuu pohjoisessa Pr\xc3\xa4\xc3\xa4s\xc3\xa4n piirin T\xc5\xa1alnan ja etel\xc3\xa4ss\xc3\xa4 Pr\xc3\xa4\xc3\xa4s\xc3\xa4n kuntiin sek\xc3\xa4 id\xc3\xa4ss\xc3\xa4 \xc3\x84\xc3\xa4nisenrannan piirin Uuden-Vilkan kuntaan. Pinta-alasta 90,3\xc2\xa0% on mets\xc3\xa4\xc3\xa4, 2,7\xc2\xa0% vesist\xc3\xb6j\xc3\xa4, 2,5\xc2\xa0% asuinaluetta ja 1,6\xc2\xa0% maatalousmaata._NEWLINE_Matroosa on kunnan ainoa asutuskeskus. Vuoden 2010 v\xc3\xa4est\xc3\xb6nlaskennan mukaan asukkaista 65\xc2\xa0% on kansallisuudeltaan ven\xc3\xa4l\xc3\xa4isi\xc3\xa4, 18\xc2\xa0% karjalaisia, 6\xc2\xa0% suomalaisia, 4\xc2\xa0% valkoven\xc3\xa4l\xc3\xa4isi\xc3\xa4 ja 2\xc2\xa0% ukrainalaisia. Kes\xc3\xa4aikaan v\xc3\xa4est\xc3\xb6 kolminkertaistuu lomanviett\xc3\xa4jien ansiosta.\n_START_SECTION_\nHistoria\n_START_PARAGRAPH_\nYksitaloinen Matroosan (ven. Matros) kyl\xc3\xa4 mainitaan ensimm\xc3\xa4isen kerran vuoden 1873 asutusluettelossa. Sen nime\xc3\xa4 on selitetty tarinalla, jonka mukaan vuonna 1905 kyl\xc3\xa4\xc3\xa4n ilmestyi panssarilaiva Potjomkinin matruuseja, jotka rakensivat tsasounan ja joista osa j\xc3\xa4i sinne asumaan. Kyl\xc3\xa4n kanta-asukkaat olivat lyydil\xc3\xa4isi\xc3\xa4._NEWLINE_Nykyinen taajama on syntynyt vuonna 1929 perustetun koneellistetun mets\xc3\xa4ty\xc3\xb6keskuksen yhteyteen. Aluksi sen v\xc3\xa4est\xc3\xb6 koostui Kanadasta muuttaneista suomalaisista mets\xc3\xa4ty\xc3\xb6l\xc3\xa4isist\xc3\xa4. 1930-luvulla Matroosaan perustettiin metsurien koulutuskeskus. Vuonna 1933 taajamassa oli 582 asukasta, joista 480 oli suomalaisia, 66 karjalaisia ja 35 ven\xc3\xa4l\xc3\xa4isi\xc3\xa4. Matroosan kyl\xc3\xa4neuvostoon kuuluivat my\xc3\xb6s Puoliv\xc3\xa4lin (ven. Polovina) ja Vilkan (Vilga) kyl\xc3\xa4t. 1930-luvun lopussa monet asukkaat joutuivat Stalinin vainojen uhreiksi. Jatkosodan aikana vuosina 1941\xe2\x80\x931944 alue oli Suomen miehitt\xc3\xa4m\xc3\xa4. Mets\xc3\xa4ty\xc3\xb6maa lakkautettiin 1990-luvulla raaka-ainevarojen ehtymisen takia.\n_START_SECTION_\nLiikenne, talous ja palvelut\n_START_PARAGRAPH_\nMatroosan kautta kulkee Pietarin ja Murmanskin v\xc3\xa4linen M18-valtatie. Sen kautta kulkee my\xc3\xb6s Norjasta Ruotsin ja Suomen kautta \xc3\x84\xc3\xa4nisen rannalle johtava kansainv\xc3\xa4linen matkailutie Sininen tie._NEWLINE_Taajamassa toimii puunjalostuslaitos. T\xc3\xa4rkeimm\xc3\xa4t ty\xc3\xb6nantajat ovat Matroosan l\xc3\xa4helle vuonna 1986 rakennettu Karjalan tasavallan psykiatrinen sairaala sek\xc3\xa4 muut julkiset palvelut. Palveluihin kuuluvat lastentarha, koulu, kirjasto, l\xc3\xa4\xc3\xa4kint\xc3\xa4asema ja posti.\n_START_SECTION_\nKyl\xc3\xa4kuva ja matkailu\n_START_PARAGRAPH_\nTaajama koostuu Pr\xc3\xa4\xc3\xa4s\xc3\xa4n maantien varrella sijaitsevista matalista kerrostaloista sek\xc3\xa4 Suojoen rantaan ja maantien etel\xc3\xa4puolelle rakennetuista puutarhapalstojen ymp\xc3\xa4r\xc3\xb6imist\xc3\xa4 omakotitaloista. Sairaalan etel\xc3\xa4puolelle on rakenteilla kolme viisikerroksista asuintaloa. _NEWLINE_Matkailijoita houkuttelee Matroosan ohi virtaava Suojoki, jossa on 2,5 metri\xc3\xa4 korkea ja 30 metri\xc3\xa4 leve\xc3\xa4 Tollikoski. Majoitusta tarjoaa kaksi retkeilymajaa.'